khistorydata/jeongjo-sjw-relations huggingface dataset:
정조 19년
兵曹判書李得臣疏曰伏以臣於日昨閟宮淸齋之班忽伏奉本兵特除之命驚惶震懍莫省攸措而祭享有命入鑾將啓飭敎連下逃遁無路雖不得不冒沒承膺隨例陪扈而顧臣之區區所商量豈有一分堪承之望而然哉噫國家用人耕織各異周官分職銓衡尤重上不可以濫授下不可以冒據也決矣臣之前後所叨何莫非萬萬不稱而尙可以按例而行遵法而爲者亦不免錯誤之疊現瘡疣之莫掩而況此中權之任卽古所爲稱大司馬之職也詰戒兵而掌邦政其責任之殷威望之重果何如哉從前膺是選者必須望實素著踐歷俱優則何嘗有如臣庸碌之濫竽竊吹者乎臣本無才無用之一措大耳家世單寒而四無攀援莫臣若也才識蔑劣而百無寸長亦莫臣若也幸蒙我聖上特達之恩曠絶之渥居然躋八座崇班耿耿丹忱只以不憚夷險生死向前爲餘生圖報之計而輿議不曾以此等之任待臣臣亦不以此等之任自期則今玆誤恩又何爲而至哉若使臣出而膺命萬有一可以仰答隆寄小酬夙心則來頭之成敗利鈍亦何敢較計而臣旣骨相疎脆才智迂淺書生鞱鈐全不着題自已榮耀非不極矣傍觀嗤點將若之何仍念臣賦命奇薄觸處顚躓向來拯濟之際積費聖慮今此官職之除又勤聖念拯濟已恩官職何論而猶復終始惓惓必欲置之華膴歷數今古人臣得此於君父者果幾人乎中夜思惟自不覺感淚之泫然也惟上所命身非己有卽臣之所自矢者而至若見職則百爾思量萬不近似仍因蹲據斷無是理玆敢略入文字仰暴衷懇伏乞聖慈俯賜鑑察諒臣言之非出飾讓念重任之不宜輕授亟命有司還收臣所帶職名以重公器俾安私分焉答曰省疏具悉卿其勿辭行公
정조 19년
右承旨李勉兢疏曰伏以臣賦性太偏淺世昧方每遇事端不能牽掣於威勢之場較計於利害之界隨處生疣輒遭狼狽幸荷我聖上哀憐而庇覆之幸免大何得至今日向於司吏院隷事又復妄發畢竟巧憯之目出於大僚之箚危蹙慙悚無面對人不自意譴罷之嚴命未幾收敍之恩旨旋降銀臺舊銜天牌儼臨臣誠感惶攢祝義當加屨之不竢而第相箚之臚列甚峻末由冒沒守株之迷見莫悟未忍終默玆敢隨牌詣闕冒萬死更陳之前後事實聖鑑已燭臣不敢更事覶縷重傷事面而就其箚語中論之傳敎頒布之下緩步而慢蹇者爲可曲陳耶推背而催督者其罪當笞耶喉院擧行急於星火而如臣孱劣不能行號令於百司吏隷之怠慢日甚一日呼召者疾聲而急趨進來者漫應而徐行傳令之不及時已成弊習臣以爲大臣若聞伊日事狀必當痛治嚴飭自司吏始以爲董率振刷之道而今乃一切反是誠恐觀聽之有駭擧措之失當臣不獨任其責也至如臣疏中停刑弛禁云云非欲藉此爲說直言大臣之有所失也夫聖節前後一日各司不用刑杖載在通編人孰不知則此而無心乃所以爲失惟其有失人得以言之也假令以下各司當此日有此事則臣實但泛說而已哉斷當論啓請勘非獨政院爲然相府亦必致責今乃已有所失而反以罔測之司加之於言其事之人何其恕己則大寬責人則太刻耶武侯敎人勤攻之意潞公當面愧謝之量想不應若是也若曰大僚雖有所失小臣何敢斥言必也匿不聞然後始免得罪於巨室則臣恐後弊所關不但止於命令之稽滯而已也夫傅會成言謂之巧搆捏陷人謂之憯相府明有是事臣疏顯言其失何嘗近似於此箇題目哉若責臣以辭近迫隘有傷忠厚之風則臣當受以爲過而今直以二字蒙準臣搆捏臣言之雖甚容易受者豈不難堪身名僇辱無復餘地束帶揚揚斷無其望而亦豈可囁嚅畏縮不一鳴號於天地父母之前哉召牌之下冒犯違傲責敎之後又敢瀆擾臣罪至此尤無所逃伏乞聖上亟收臣所授職名仍治臣前後罪狀以警具僚以請私義千萬幸甚臣無任云云答曰省疏具悉此豈如是之事爾則推考
정조 19년
右副承旨蔡弘遠疏曰伏以臣之踪跡臲卼不敢自安於朝象之狀非但擧世之所共知抑亦聖明之所俯燭臣之與右承旨金履成不宜作寮於一院之中臣於再昨筵席已有陳達者渠雖不言臣已知之而昨見其到院之疏則語脈絶悖所下一字帶得叵測之意渠雖無倫以不率敎爲伎倆豈忍於與臣嫌避之章攙及詬辱臣父之語臣滿心痛迫卽欲溘然理宜卽地退出以圖自靖而宗廟祭享所奉審之命遽下於未及下院之際往役義重不敢他顧馳詣齋所享事告完臣之去就之狼狽尤無可言伏聞履成之疏雖命還給臣旣目覩其原本則臣之不可復齒於銀臺之列不待辭畢而決矣玆陳惶隘之情仰瀆崇嚴之聽伏乞聖慈亟削臣所帶之職仍治臣徑出之罪焉臣無任云云以右副承旨蔡弘遠上疏傳曰還給牌招
정조 19년
乙卯十月初三日辰時上御誠正閣諸承旨持公事入侍下直閫帥守令厚陵參奉同爲入侍時行左承旨洪義榮左副承李晉秀同副承旨李義駿記事官趙台榮假注書呂東植記注官金良倜記事官吳泰曾檢校直閣金勉柱忠淸兵使金明遇安岳郡守金載翼信川郡守鄭述仁殷栗縣監李遇濟任實縣監李英胄厚陵參奉權載大以欠進伏訖上命讀各房公事義駿讀奏濟州牧使李禹鉉狀啓雨澤農形事及慶尙監司李泰永狀啓領運差使員赤梁僉使林春洽今已遞任論賞一款令該曹稟處事義榮讀奏禮曹單子謝恩使齎去禮物事及禮曹單子來丙辰年正朝歲饌題給次訪問各邑事晉秀讀奏忠淸兵使金明遇處發兵符傳授事及黃海監司徐邁修啓本武學都試試取事統制使李得濟狀啓加德僉使張世紈到防事訖上命書判付上曰承旨去來知入可也台榮承命出回奏曰姑未及來云矣上敎義駿曰承宣自北邑來後初見矣此後善爲行公可也義駿曰臣之本末長短悉入聖鑑更無可達而今日之復近天陛實爲平生之大幸只自感惶而已上曰承宣之筋力勝於去北時矣義駿曰北邑之水土甚好此亦聖恩所及處也上曰閫帥守令以次進奏職姓名可也明遇等以次進奏上敎明遇曰聞該營穀簿不成說云着念措置須思善爲之道而上黨山城城役亦須從速董飭可也上命載大進前敎曰擧爾顔年幾何矣載大曰十八歲矣上曰後生安知念爾先故實感予懷讀何書乎載大曰讀四書及詩書矣上命誦書載大論語首章上曰爾須入直勤讀可也仍命退諸臣以次退出
정조 19년
行都承旨趙尙鎭坐左承旨成種仁坐直右承旨鄭尙愚坐直左副承旨李義駿坐右副承旨李鼎德在外同副承旨李肇源坐注書趙台榮仕直一員未差假注書閔命爀仕事變假注書洪奭周仕
정조 19년
李義駿啓曰大司憲未差執義申禹相掌令黃乃正李明淵持平金銑李明孚俱在外監察茶時之意敢啓傳曰知道
정조 19년
李義駿啓曰明日常參經筵取稟傳曰停
정조 19년
李肇源啓曰御營廳將官來言今日本廳軍兵日次私習云矣敢啓傳曰知道
정조 19년
趙尙鎭啓曰左承旨洪義榮今日不爲仕進卽爲牌招何如傳曰許遞前望單子入之待下批牌招察任
정조 19년
傳于成種仁曰左承旨入侍
정조 19년
李義駿啓曰假注書閔命爀時無職名令該曹依例付軍職冠帶常仕何如傳曰允
정조 19년
傳于成種仁曰政官待開門牌招開政
정조 19년
以京畿監司徐有防狀啓年分論列令廟堂稟旨分付事判付內啓下備邊司爲旀竝只依狀請施行事分付爲旀摠餉之如交河雖有事目之至嚴有民然後有兵特許捧留該郡事分付喬桐之再昨年停退大同亦爲特許仍停之意分付爲旀秋幸姑未定期行部之遲滯可悶未及奉審陵寢遣承旨爲之之意令該房知悉爲良如敎
정조 19년
以京畿監司徐有防狀啓始興縣萬安橋完役捐補監董看役裨校等論賞一款令該曹稟處事傳于成種仁曰始興縣萬安橋工役告完而長廣之闊遠可與松溪橋萬歲橋齊稱董事之人當有拔例論賞之擧首勞嘉善金天寶道內瓜滿僉使作窠令該曹差送其餘三人竝五衛將作窠調用營裨一人賞加營校一人帖加事回諭
정조 19년
李義駿以備邊司言啓曰卽見黃海監司徐邁修災實分等狀啓則安岳等五邑置之尤甚載寧等七邑置之之次瑞興等十一邑置之稍實仍以爲事目災五百結外不足災四千二百八十五結三十八負特許加劃後錄諸條竝請令廟堂稟旨分付矣其一新還尤甚邑折半之次邑三分一相當穀代捧待明秋還作本色事也其一海州安岳兩邑癸丑條停退各樣身米布及奴婢身貢限明秋仍停事也其一舊還當備局關擧行而尤甚五邑新舊還餉一時竝督不無騷擾之慮就備局元分數中計除尤甚邑所在以其餘數分排各邑事也其一牙兵入防停止事也其一尤甚邑勿定配所事也其一推奴徵債防塞事也分等依請施行本道災政多寡專係於延海安岳等四五邑今年畓農之不及田農誠如道臣之言而以四五邑之災加請之數多至四千二百結者終涉太過事目災五百結外加劃三千結令道臣更加詳察精實均俵則庶使被災之民獲免白徵之冤後錄諸條中尤甚之次新還代捧事本道還穀之弊多因代捧之致一番許代久不還作穀品之麤荒穀簿之紊亂職由於此道臣雖以民情爲急今年異於大歉此一款置之海州安岳癸丑停退條仍停事今年再次蕩減之恩實爲海民曠絶之澤停退條且與舊還有異連年仍停終難遽議亦爲置之舊還除尤甚邑分排事尤甚五邑荐値歉荒民情事勢果難竝督本道舊還四萬三千餘石除尤甚五邑限三分一以其餘各邑分排收捧牙兵入防停止事往來實爲弊端停止多有已例尤甚邑勿定配所事推奴徵債防塞事民邑貽弊亦所當念竝依狀請施行事分付何如傳曰允代捧事雖以此爲弊亦不可全然防塞尤甚諸邑許令闊狹海州安岳癸丑停退身貢條特許仍停舊還則各其邑最近一年條收捧數若過於分排之石數更令報本司闊狹可也
정조 19년
趙尙鎭以壯勇營言啓曰本營各等試射時額外壯勇衛鐵箭優等人別單書入之意敢啓傳曰知道
정조 19년
左議政兪彦鎬箚曰伏以臣於病伏昏憒中得見前承旨李勉兢疏本則以臣向日之上箚論罷極口噴薄肆意蹈轢不可但以反詈言便一彈劾之章臣誠不勝其駴怖之至噫臣之前箚所列非謂司吏之不當自本院致責也非謂院隷之不當使傳命及時也特以承旨之直使院隷推背而來者難免損體之失略施循例之警而已此胡大事而若是齗齗愈往愈激反以擧措乖當觀聽有駭等語歸之於廟堂朝廷體統士夫口氣於是乎無復可言寧不寒心至於停刑弛禁云云臣何嘗不自謂有失也今乃以寬於恕己刻於責人費辭張皇至以傅會搆捏之說强釋巧憯字義以明其不然誠如其言則臣亦有說當其疏辨也只就本事上平說可否何所不宜而必擧其推治日字有若故犯於飾慶之時者不可不謂之傅會也二十箇例施之笞何至於傷人而增其杖數稱以號呼宛轉者不可不謂之搆捏也然其所分疏無或欲巧而反拙歟誠不滿一哂也其他不擇之語可駭之端臣固不欲呶呶對擧以重傷事面而名忝大官因一微事受此無限侵侮於年少後進國綱朝體其將自臣而壞了無餘矣更何顔面冒沒仍據於具瞻之地乎伏乞聖明亟命斥退以靖私義不勝大願取進止答曰省箚具悉卿懇卿何引咎承宣罷職安心視事仍傳曰此批答遣史官傳諭
정조 19년
副司直金鼎國疏曰伏以臣生長鄕曲無所知識顧何敢出位言事而新從下土目見民情之遑急有不容泯默者玆敢不避猥越據實而略陳之蓋今年穡事湖西一路最被旱災而一路之中沿海十三邑尤有甚焉近峽之鄕田農少豐灌漑之處早移稍熟而至於原野之地一望無際全不掛鎌未移者已矣所謂已移者卽是本道道臣到界之初行關列邑諭以勿慮收稅使之隨卽督移者也及夫秋至霜落都無成實反不若代播之爲愈如此大歉村翁野老之年可八九十者咸曰初見賙賑之政不可少緩而臣竊聞民心甚有所憂懼者昨年失稔猶不若今年之太甚又承再昨年大豐之後家有餘糧而朝家接濟之方靡不用極故張口待哺之類擧免塡壑之患今年則特以諸路均登道內峽邑亦多稍實道臣謂以爲此若干邑不可登聞道臣旣不登聞則朝廷何由照燭而蠲恤之如昨年乎輿情之所甚懼者此也以臣所居憐近二三邑觀之早移不過十之一分其餘未移爲半晩移亦半而或有升斗可收者百姓怯於徵稅九秋已過無意刈取二三邑如此則十三邑可以推知民情如沸若不保朝夕而臣之來時又聞各邑災結營門一切減削一報再報至今相持蓋營門則或恐見阻於廟堂災報之如是退却無足怪也而六月行關未免爲罔民之歸惜乎道臣獨不念及於此也噫每値歲儉我聖上爲民一念晝宵憧憧前後絲綸丁寧懇惻久愈傳誦孰不感泣而八域生靈擧皆涵濡於仁澤矣惟此十三邑之民荐遭無前歉荒而無路自達不得蒙一視之恩則寧不矜悶臣於是不揆僭踰猥以蔀戶抑鬱之情冒陳於黈纊之下臣誠死罪臣來到京邸始聞聖念特軫糶糴之弊發問試策而不拘程式導之盡言甚盛擧也臣誠不學無文又不在其位不合妄有所論而竊自惟念聖問不及於韋布之士而必於任字牧之責者非直求其文辭之博洽蓋將講究利病冀其有釐華通變之實效也然則苟有寸知半解可以仰備採擇者則亦宜各陳其見奚獨官必蔭而文必策然後乃可也哉臣本以鄕人每於糶糴一事積不勝其苦苦之甚故知之習知之習故思之熟竊有區區愚見而顧以疎賤之蹤常恨欲言而無階今而不言又待何時夫委積以待凶荒以備緩急從古有國大政則有時哉還餉之不可無也以常年言之民間所謂與其出債於人曷若稱貸於官云者其利甚博故也雖古之良法美制何以加此第自挽近以來奸竇漸滋前日所無之弊年增歲加實戶橫被侵牟殘民無所號籲愁歎之聲到底喧騰爲今日莫大之害者亦無如還餉矣臣伏聞聖策中還餉之許多設弊救瘼無不歷擧而備數則臣又張皇爲說哉臣請就其中只據吏胥之弊而言之大抵分糶之法村民則所受有定數所逋亦無多吏還則不然取之不禁用之甚易緩之則不納急之則姑避多者四五百包少不下七八十石每至歲末輒置仍分故各邑虛留吏逋居多而民逋絶無是以舊還蕩減之時則蕩減者吏還百姓不知舊還停退之時則停退者吏還而百姓不知至若當年條停退朝令不卽頒布百姓已爲輸納則該吏除其停退之數潤其私橐而及至停退穀之還捧竝爲再徵於民或有守令摘發其奸不許再徵則姑置以俟他日畢竟蕩減而後已朝家德意專出爲民而澤不下究乾沒吏手者誠可痛心且況吏逋浩多故乞貸遍於村閭徵族及於隣境而守令急於彌縫糴其虛殼及其分給精粗互換故民不願受賂門又開規免一包皆有定價而元戶之中漏落過半漏者旣多受者疊受無告貧民尤被其害移粟之際借戶成風斂散之時存拔隨意不稽帳籍之元數只憑吏胥之私簿村里摘奸何其頻數家座統記何其煩瑣捐戶之利全歸於面任煙戶之役偏責於良民籍法之疎漏又如是矣此特指其一端而言其他操縱舞弄千塗百轍而大小事權在渠掌握官長則按簿而已或出己見不襲謬規則同聲沮毁牢不可破終又俛而從之此則京外同然而古諺所稱掀天動地不可下手者正爲此也是以今之稱善治者一以吏民俱便爲得計而其實則未嘗眞箇俱便矣故處士曺植有言我國病於胥吏之手先正臣李珥以爲此言過矣亦有理以今觀之實非過計之憂也雖然吏亦民也有父母焉有妻子焉而非農非賈長待官門無所聊賴而典守國穀此無異於敎猱升木雖日刑而求其廉不可得也古者庶人在官者祿足以代耕則吏胥之無料布非古制也今夫還餉弊瘼雖千條萬緖而苟求其本一則吏胥二則吏胥臣竊以爲外邑吏胥優其稍食然後還餉杜弊之道始可議爲吏胥稍食之資則營邑所用耗條酌量除出排朔上下一如京司之吏而還穀則嚴立科條使吏胥無得犯手絶其容奸之階梯庶爲拔本塞源之要道吏不得犯手則民皆看作己物而還穀始精實矣穀旣精實則民不行賂規免而分還始均矣夫然後守令可以責監守之能否朝廷可以責守令之勤慢于以備水旱于以需軍國取耗之遺法始可詳定分留之舊典始可申明汰冗吏之額數便於給料簡錢穀之名色明若指掌用劉晏任士之古規寓朱子社倉之美意皆無所不可而特是次第修擧之事也不然則論罷責罰無虛日而穀簿則虛錄而已於其間雖或有一時措置之得其宜者何可望其掃積弊而垂後法乎今之論救弊者輒曰擇人而此亦有不然者監司守令之人人必擇自是行不得之政則時弊而矯其弊法弊而改其法亦出於不獲已也說者以爲耗穀營邑之所緊須吏胥料布之以耗區處事必不諧臣聞往時營邑無他貨路而仁其三族窮交亦賴飾其館傳官府成樣今也則不然凡屬於己者較計錙銖而周窮之風尙矣無論在在公廨多不修葺甚至於無以率眷者有之臣竊慨然況今糶糴爲列邑第一苦弊民不得聊生則寧恤私用之不敷而不思所以共濟之道乎美哉我國大同之法儘百代不易之定制也臣聞之大同以前外邑之吏恒留京司疲於責應村民則奔奏道路困於支供吏不得息民不堪命一自大同出後民國賴以撑拄儘乎當變通處不可不變通也明矣然而臣知慮淺短又無踐歷其於還餉大政揣摩者久而終不得其恰好底道惟願殿下集衆策而折衷之著爲一定之制與大同之法竝美而永垂焉臣無任區區激切屛營之至省疏具悉湖西十三邑事卽所念念不置者已從道伯年分狀聞皆許所請此後勤慢更欲考察還弊事令廟堂之臣看詳稟處
정조 19년
乙卯十月初四日辰時上御王大妃殿差備修改役所小次同副承旨入侍時同副承旨李肇源記事官趙台榮記注官金良倜記事官吳泰曾以次進伏訖上曰戶判入來乎肇源曰聞戶判進詣本曹方物捧上故未及入來云矣上曰郞廳使之進前可也賤臣承命出傳戶曹郞廳尹光心進前上曰此是莫重之地申飭匠手及役夫勿令喧聒斯速完役可也上曰今此役處不甚浩大午前可以訖役乎光心曰午前當爲畢役矣上曰須嚴飭善爲也仍命光心退出上乘輿還內諸臣以次退出
정조 19년
乙卯十月初四日申時上御重熙堂左承旨入侍時左承旨成種仁假注書閔命爀記注官金良倜記事官吳泰曾以次進伏訖上命書金鼎國疏批訖上曰金鼎國居在何鄕乎種仁曰聞新昌矣上曰新昌亦在十三邑中乎種仁曰亦是沿邑云矣命退承史以次退出
정조 19년
行都承旨趙尙鎭坐左承旨成種仁坐直右承旨鄭尙愚坐左副承旨李義駿坐直右副承旨李鼎德在外同副承旨李肇源坐注書趙台榮仕一員未差假注書閔命爀仕直事變假注書洪奭周仕
정조 19년
藥房都提調洪樂性左承旨成種仁啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道曉寒甚於深冬卿何入來乎旣入院中入侍
정조 19년
趙尙鎭以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李肇源啓曰大司憲未差執義申禹相掌令黃乃正李明淵持平金銑李明孚在外監察茶時之意敢啓傳曰知道
정조 19년
金啓洛啓曰明日常參經筵取稟傳曰停
정조 19년
趙尙鎭啓曰禁衛營將官來言今日本營軍兵日次私習云矣敢啓傳曰知道
정조 19년
趙尙鎭啓曰御營廳將官來言今日本廳軍兵日次私習云矣敢啓傳曰知道
정조 19년
趙尙鎭啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 19년
成種仁啓曰吏曹郞廳來言本曹判書有闕政事取稟傳曰三銓則山林也從當別諭而判堂當爲問政差出在外亞堂催促上來待其上來仍卽牌招開政
정조 19년
有政吏批判書尹蓍東進參判黃昇源未肅拜參議宋煥箕在外未肅拜行都承旨趙尙鎭進以閔師宣爲獻納金熙采爲校理洪秀晩爲修撰徐龍輔爲右尹洪時溥爲吏曹正郞李趾馨爲司䆃僉正李明淵爲西學敎授李時秀爲內醫提調任尙濂爲弘陵令鄭謙煥爲廣興守坡州牧使徐英輔仍任事承傳
정조 19년
再政以洪樂游爲副校理崔大奎爲校書判校金聖規爲掌樂僉正李觀秀爲永禧殿令金晩淳爲司僕主簿閔宗爀爲軍器主簿
정조 19년
兵批判書李得臣進參判李益運入直參議李羽晉病參知崔守魯病同副承旨李肇源進以張烶金大衍金元燮爲五衛將李秉訥爲武兼尹芮基爲江原中軍吳載衡爲永宗僉使金天寶爲安義僉使僉知李晉秀副司直洪義榮曺允亨李祖承尹弼秉洪明浩蔡弘遠金啓洛李魯述崔獻重副司正閔命爀以上竝單付
정조 19년
李義駿以弘文館言啓曰新除授校理金熙采副校理洪樂游修撰洪秀晩竝卽牌招察任何如傳曰允
정조 19년
以校理金熙采牌不進罷職傳旨傳于李義駿曰只推
정조 19년
李義駿以禮曹言啓曰卽接愍懷墓守衛官所報則近來虎患大段白晝橫行於紅箭門至近之地山直之巡山不得以時守僕之上直亦難任意云令該軍門發遣校卒期於捕捉何如傳曰允
정조 19년
趙尙鎭以二所巡廳言啓曰去夜二更三點量犯夜人幼學李基憲李仁默等執捉依例移送秋曹之意敢啓傳曰知道
정조 19년
李肇源以刑曹言啓曰因二所巡廳啓辭去夜二更量犯夜人幼學李基憲李仁默移送秋曹事命下矣李基憲李仁默依更數決笞五十度放送之意敢啓傳曰知道
정조 19년
李肇源以刑曹言啓曰卽見平安監司金載瓚啓本則阿耳鎭罪人崔奉德持杖拔劍欲害鎭將節次同推考覆親問結案取招以啓矣謹按大典通編推斷條曰軍門梟示罪人非臨敵時則先捧侤音次捧傳旨蓋梟示與絞斬有異初無具格取招之法先捧侤音卽指遲晩侤音非結案取招而該道之同推考覆親問結案者有違格式死囚用法所當審愼而有此顚錯之擧不可無警該道道臣從重推考原啓本還下送當初本曹回啓中待結案云云未免不審輪示各鎭一款亦係法典之外原啓本中竝抹去下送使之依前判下行會擧行後形止狀聞何如傳曰此非更爲草記之事當該道臣當該判堂推考可也
정조 19년
禁府照目宣川前府使李邦延矣本府議啓內莫重還穀恣意擅弄取剩立本之數至於二千三百餘石之多已極無狀兺不喩乃於營査之時手割還案懸對之下粧撰納供者究厥所爲節節痛惡以此照律罪從重論杖一百收贖告身盡行追奪流三千里定配私罪奉敎依允爲旀功減一等爲良如敎又照目安岳前郡守李文會殷栗縣監張至冕李益洙矣本府議啓內李文會段觀於供辭唐米雖非單代亦是還分之穀而不能精捧事極可駭張至冕李益洙等段單代虛留雖或發明流來舊逋之未捧還分自歸掩置之科揆以糴政俱難容恕竝只以此照律罪李文會段杖一百收贖告身盡行追奪張至冕李益洙等段告身盡行追奪徒三年定配勿揀赦典私罪奉敎依允爲旀功議各減一等爲良如敎
정조 19년
乙卯十月初五日辰時上御誠正閣藥房入診諸承旨持公事入侍時藥房都提調洪樂性行都承旨趙尙鎭左承旨成種仁右承旨鄭尙愚左副承旨李義駿同副承旨李肇源記事官趙台榮假注書閔命爀記注官金良倜記事官吳泰曾檢校直閣金勉柱醫官柳光翼金孝儉金光國李敏德李周憲丁希泰以次進伏訖上曰副提調誰也尙鎭曰小臣方爲副提調而見帶推考房故不敢入診筵矣上曰然則當令換房進前可也仍命書傳敎曰吏刑換房樂性曰近日朝氣頗寒聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰醫官待令使之入診何如上曰置之可也樂性曰臘藥中廣濟丸所入麝香自前別貿以用今年何以爲之乎上曰依近例爲之上曰曉寒無異深冬卿何爲入來樂性曰今日爲日次問安而提調有拘忌不得入副提調方帶推考房故當入者獨臣一人矣上曰早知如此副提調換房使卿不至侵寒而來矣此後副提調若帶推考房則政院微稟可也命書傳敎曰今聞都提調言提調有實故云許遞今日政差出又命書傳敎曰工刑換房上曰有可堂上入侍出榻敎台榮承命出傳與有司尹蓍東偕入進伏上曰吏判容貌稍勝於前近日凡節何如蓍東曰素患咳喘當寒輒劇見今待罪之職萬無可强之力日前見兵判之解任不勝健羨特許體諒遞臣職名是區區之望也上曰許之兵判者豈獨靳於卿乎從當下敎矣上曰兔絲子是降氣之良藥內局如有法製者卿亦取試可也樂性曰內局今無見存臣有私儲可以分送矣上敎樂性曰聞承旨言洪義榮以産故今日不爲仕進所得男女何居樂性曰生女矣渠則以爲初見女子故反是爲好矣上曰卿有女孫爲幾樂性曰奭周有五歲妹矣上曰洪奭周見益奇愛不但該洽群書其於經義多能悟解爲抄啓中最此是實地功夫豈不可愛乎曾聞故相兪拓基以事變注書熟見政院日記其典古與相業實多賴此云故置之事變使之考閱日記矣因敎蓍東曰兪相之言卿亦聞之乎蓍東曰臣釋褐時故相亦以熟見日記爲勉戒矣上敎樂性曰朝寒卿等早退此後日寒時勿復入來可也樂性曰曾亦有八次一入之敎矣上曰寒節亦不必一入矣樂性曰久未承候亦豈下情之所安乎樂性退出上敎蓍東曰聞濟州穡事今年又歉賑濟之策不可不預講何以則爲好耶欲爲船粟則逐年沿邑之弊亦不可不念使道臣聚某樣穀於沿邑無論某船隨其來往次次以運則何如蓍東曰誠如聖敎矣濟州年事今又判歉已因守臣狀聞聖念旣軫島民之荐饑絲綸屢降今復有臨筵下詢之擧臣愚淺慮則災形雖稍勝於昨年民勢必大艱於明春槪以蓋藏旣傾牛馬盡賣涼藿造採瘡痍之餘力亦不贍商船米穀雖聞風湊集似難於量口換貿物産旣乏則私商之轉相告而却不入者亦事勢之所必至以此論之公穀往哺恐不可已軫恤之恩島陸一視而駕海轉輸將害及湖沿矣貯穀之計前已行會道臣當量宜擧行而船運一款最所悶慮本島與沿海船勿拘裝載爲好諸邑運穀自有先後則順風候發不必同在一日差員進詣內島計船量穀嚴飭監色準授畢運則只文移往復于本州不必身自入島以致島民迎送之弊此等事更加各別申飭于道守臣處星火往復俾無先事而有慮不到之悔後時而有緩不及之歎務令周密詳悉期盡對揚德意之方如有別般意見之可以有益于民食而無損乎公體者亦須相議變通一一陳聞以爲及時措處之地何如上曰卿之所奏出擧條卽爲行會可也出擧條蓍東又曰向聞商賈輩來往之言濟州社壇修築時混入不潔之木自其後無一歲豐登云此雖不經之說旣聞之後恐不可因置而亦非朝家指揮之事矣上曰卿以私書通于該牧啓請修改則當送香祝矣上曰昨日李安默之疏又啓朝象不靖之端互相攻擊害歸朝廷豈不悶然乎安默果是何如人蓍東曰自在布衣以文士稱矣上曰以其屢被抄於應製故固知其能文而不知其强毒矣蓍東曰見之亦似强毒而家甚貧寒常寄於廢棄公廨而亦未嘗乞憐於人如此人常爲如此疏矣蓍東退出上命讀奏各房公事義駿讀奏京畿監司徐有防啓本楊州牧反庫事尙愚讀奏禮曹啓目江界府印信改造事及校書館薦狀公事肇源讀奏刑曹啓目古阜郡殺獄罪人林旕朴更加嚴刑期於取服事分付道臣事訖命書判付命書傳敎曰筵席陳懇旣如許何靳體諒行吏曹判書尹蓍東今姑許遞上曰陵行尙未定期畿伯行部時未及奉審諸陵寢當分遣承旨奉審矣仍命退諸臣以次退出
정조 19년
行都承旨趙尙鎭病左承旨成種仁坐右承旨鄭尙愚坐直左副承旨李義駿坐右副承旨李鼎德在外同副承旨李肇源坐直注書趙台榮仕一員未差假注書閔命爀仕直事變假注書洪奭周仕
정조 19년
李義駿啓曰明日親臨方物封裹相値視事頉稟之意敢啓傳曰知道
정조 19년
傳于鄭尙愚曰禮房承旨入侍
정조 19년
傳于成種仁曰諸承旨持公事入侍
정조 19년
傳于成種仁曰下直守令入待
정조 19년
傳于成種仁曰聞其實病勢難供劇於詞訟右尹徐龍輔許遞今日政差出
정조 19년
李肇源啓曰摠戎使徐龍輔時無職名令該曹口傳付軍職何如傳曰允
정조 19년
兵曹口傳政事副司直徐龍輔
정조 19년
以漢城府坐不坐單子傳于鄭尙愚曰左尹金魯永聞有實病許遞與右尹未差之代今日政差出待下批牌招察任
정조 19년
成種仁啓曰吏曹參判黃昇源牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 19년
有政吏批判書未差參判黃昇源進參議宋煥箕在外未肅拜左承旨成種仁進以沈煥之爲吏曹判書
정조 19년
兵批判書李得臣進參判李益運入直參議李羽晉病參知崔守魯病同副承旨李肇源進韓炯爲忠壯將洪秀晩李景溟爲文兼奉朝賀單洪秀輔同知單張烶僉知單金元燮趙雲履副司直尹蓍東單付
정조 19년
李肇源啓曰吏曹參判黃昇源謂有情勢陳疏經出原疏纔已退却矣始旣開政旋又出去事未前有萬萬未安推考警責仍卽牌招何如傳曰允
정조 19년
李肇源啓曰吏曹參判黃昇源牌不進推考傳旨今方捧入而如是違牌不卽承膺事極未安判書沈煥之一體更爲牌招以爲開政之地何如傳曰待開門牌招
정조 19년
以判義禁徐有隣牌不進推考傳旨傳于李肇源曰更爲牌招
정조 19년
以尹光心囚單子傳于李肇源曰考律以公罪今日內勘放後草記
정조 19년
以李翊模囚單子傳于李肇源曰考律以公罪今日內勘放後草記
정조 19년
鄭尙愚以禮曹言啓曰每年各陵展謁春則二三月秋則八九月取稟事曾有定式矣今秋展謁定於何陵而以何間推擇乎敢稟傳曰以旬前後擇吉可也
정조 19년
鄭尙愚以禮曹言啓曰陵幸取稟草記以旬前後擇吉可也事命下矣卽令日官池景泌推擇則初七日初八日俱有拘忌初九日吉初十日拜表相値十一日吉十二日拘忌十三日爲吉云以何日定行乎敢稟傳曰以十一日爲之今年春秋陵幸皆未爲之不可不一爲而十月行幸雖已例畿邑農形亦未可謂稔熟當此催科之時有難貽弊民邑且況今年異於他年當拜宣禧墓以此知悉皆依郊行禮省約磨鍊而百官隨駕置之大臣及宗親府儀賓府六曹堂郞各一員隨駕當差早出宮時刻以寅正爲之事分付可也
정조 19년
以何大臣留都取稟傳于李肇源曰領相留都右相同爲留都
정조 19년
李肇源以兵曹言啓曰今十月十一日大駕詣宣禧墓展拜時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰係是咫尺之地皆依京擧動例擧行事知悉亦卽分付戶曹而隨駕則訓將率步軍十五哨馬兵五哨御將率鄕軍五哨騎士二番爲先後廂禁軍五番隨駕禁衛營留陣其餘留營留陣斥候伏兵竝置之出宮時刻差早守宮大將依例磨鍊而留都大臣則只率有料軍官結陣檢飭可也
정조 19년
李肇源以兵曹言啓曰依下敎臣羽晉與軍士房承旨李晉秀闕內各門及各處騎兵所着襦衣眼同摘奸秤量綿子則每件定式二斤之內不足之數多則爲五兩少不下三兩且以木品言之亦多麤疎全不成樣宿衛軍卒之賜給襦衣如是違式不爲致察者極涉駭然戶曹堂上從重推考郞廳拿問處之該貢人令攸司從重科治何如傳曰允爾曹捧給之時若能照察豈有是乎當該堂上遞差郞廳拿處雖以判堂言之新叨宜有淬勵之心而事關分義全忽嚴畏應行職務如是怠慢當駭判堂亦爲推考可也
정조 19년
李肇源以禁衛營言啓曰因禮曹草記愍懷墓捉虎事允下矣本營善放砲手二十名將校二員領率出送着實跟捕之意敢啓傳曰知道
정조 19년
李肇源以扈衛廳別將以大將意啓曰別將柳鎭茂身病猝重勢難察任改差何如傳曰允
정조 19년
李肇源以義禁府言啓曰時囚罪人尹光心李翊模考律以公罪今日內勘放後草記事命下矣尹光心李翊模以不應爲事理重律各杖八十公罪收贖放送之意敢啓傳曰知道如有功議各減一等可也
정조 19년
李肇源以義禁府言啓曰時囚罪人張至冕李益洙告身盡行追奪徒三年定配勿揀赦典照律公事判付內依允功議各減一等李郁延杖一百收贖告身盡行追奪流三千里定配照律公事判付內依允功減一等事命下矣張至冕李益洙功議各減一等告身盡行追奪張至冕黃海道瑞興府龍泉驛李益洙忠淸道黃澗縣新興驛各徒二年定配勿揀赦典李郁延功減一等杖一百收贖告身盡行追奪江原道平海郡新立驛徒三年定配而竝以議啓內辭意具罪目依例發遣府書吏羅將押送于各其配所何如傳曰允
정조 19년
刑曹啓目襦衣契貢人全弼國旣已箇箇遲晩自臣曹考律重勘何如判付啓綿麤絮薄以致門卒之呵凍其矣罪狀甚爲痛惡除尋常各別嚴杖明日開坐更卽捧招以聞爲良如敎
정조 19년
司直洪秀輔疏曰伏以臣之前月一疏猥陳血懇其情則竊自悲苦而其請也或近汰濫不自意恩批誕降辭旨鄭重嘉先臣之秉志自靖則詡以仰格聖意諒臣身之追先求退則敎以姑難卽諾臣於是手擎口誦淚逬如泉驚惶感激闔門攢祝歷旬日而莫知所以措躬也雖令卽日溘死歸見臣父奉此恩言庶可以少贖不肖之罪天高地厚無物不遂卽我殿下賜也隕結糜粉將何以圖酬萬一乎今臣是已退之人也逢是年慶祝之會抱平日耿結之忱而前疏則爲暴先志有未敢罄陳愚悃今又含默不言則終未免爲孤聖恩墜先訓之歸臣請披瀝以陳之嗚呼是歲何歲歲將遒矣我殿下孝思不匱高出百王玉冊金印奉上閟宮闡我睿德伸我聖慕猗歟禮之隆情之至也擧國含生孰不欽仰讚歎愴昔慶今少慰夫窮山薄海親賢樂利之思而恭惟我景慕宮天縱之聖日新之學大德符於勛華達孝通于神明受命代理十有四年祗承心法恭已臨朝治法政謨徽範懿訓有可以輝暎簡冊昭垂千億者雖無待於天日之摹畫而迄未聞有大書特書一部撰輯之編臣固仰我殿下羹墻之思隨處寓慕而群下之無一人以此建白者槪出於至敬至重不敢輕易仰請故耳嗚呼先王付托之喜萬世有辭殿下繼述之孝百行爲源凡今日揄揚發擇之道雖在情文儀物之間固宜靡不容極矧惟睿藻光輝倬于雲漢民國訏謨出如絲綸一言一事無非昭示來許之資則及今年裒成一通之書以寓我殿下無窮不洎之思者卽情禮之所不容小緩也記昔先臣亦嘗叨宮銜而廁講席經史問難卓越千古蒙被眷遇逈出尋常嘗自繕寫書筵之講說抱歸田廬有時披讀每見呑聲而雪涕而已噫大聖人隻字片言足以範金石媲典謨者於此而亦可窺其一斑則顧今逮事舊臣家之記述珍藏必多可採伏況十四年間令旨批辭之有關世敎鴻藻寶章之動合聖言者載在講院之錄銀臺之記亦將史不勝書誠宜博考公私彙輯成書奉睿章則倣列聖御製編次之例揭睿訓則依國朝寶鑑撰成之規必於是年內開局董事成書之日進于宮園頒之朝野使八域傳誦百代模法則是書之作將見睿德之益闡而聖孝之益光而亦可使忠良知所勸亂逆知所懼矣臣之抱玆衷悃蘊結有素而値是年進是說寔出於區區願忠之懷伏想聖明亦或諒其心而恕其僭也伏乞將臣此疏下詢廷議以爲趁速擧行之圖焉仍念臣之一退臣固自矢而聖批之下已荷照燭之恩雖不敢以癃病實狀更事覶縷然有願必從所恃惟天遄蒙矜許俾得畢命松楸則實我天地父母終始生成之澤也臣無任云云答曰省疏具悉敬考恭輯係是至重至愼之事言固可感而更欲商量矣卿之休致事先卿得請於年至之前今於卿豈或靳持所請許施
정조 19년
乙卯十月初六日辰時上御便殿禮房承旨入侍時右承旨鄭尙愚記事官趙台榮記注官金良倜記事官吳泰曾以次進伏訖上命書禮曹陵行取稟草記批旨訖上曰此草記批答卽爲分付可也賤臣承命出分付命退承史以次退出
정조 19년
乙卯十月初六日午時上御誠正閣諸承旨持公事入侍時左承旨成種仁右承旨鄭尙愚左副承旨李義駿同副承旨李肇源記事官趙台榮假注書閔命爀記注官金良倜記事官吳泰曾檢校直閣金勉柱以次進伏訖上命讀奏各房公事種仁讀奏吏曹啓目典籍柳畊給暇事及咸鏡監司趙宗鉉狀啓輸城察訪洪彦喆到任事及慶尙監司李泰永狀啓柒原縣監趙永祥到任事義駿讀奏江原監司李秉鼎啓本歙谷縣反庫事及全羅監司徐鼎修啓本同福縣反庫事及廣州留守沈頤之狀啓遺棄兒搜訪之意更加申飭事尙愚讀奏統制使李得濟狀啓倭飛船越送多大浦事及江原監司李秉鼎狀啓莊陵奉審無頉事及全羅監司徐鼎修狀啓全州府乾止山看審限內不得擧行事廣州留守沈頤之狀啓崇烈殿殿令差出入直事肇源讀奏江原監司李秉鼎啓本罪人洪仁載等金城縣到配事及全羅監司徐鼎修啓本罪人梁潤基萬傾縣到配事訖命書判付上曰戶禮換房出榻敎上曰宣禧墓展拜時侍衛別雲劍寶劍外兵曹摠府堂郞各一員武兼四員五衛將二員隨駕其餘竝除之挾輦軍一百名槍劍軍三十名爲之出榻敎上命書傳敎曰雖云還給優旣知之矣全篇荒譫駭笑莫甚甚至論人名決是誤書不然則至柔無罪去九原爲積有年所之一武弁亞將渠有何犯冒此帽而擬此律乎同竝被論於其疏諸人還必覺其與而爲幸職名之有無其言之當否不暇論而叫嚷之際間亦有涉禁字渠固不足責之以反坐之律法禁則不可不信特從不治治之義掌樂正趙鎭井汰去俾勿與於法從之列以淸官方又命書傳敎曰追雖却之始則捧焉涉禁與誤書不能致察趙鎭井上疏來呈時當該承旨爲先從重推考又命書傳敎曰雖有李安默百輩出重臣之榮枯禍福在予一心上造化其危如綫寧忍坐視重臣徐有隣判義禁除授牌招察任俾知不遺之意又命書傳敎曰出疆在近冬至上使所帶文任金吾許遞上曰禮曹致賻單子近日每合爲屢度然後入啓此亦以拘忌而然乎此後則種種入之事分付可也上曰亞銓已爲問政而來乎知入可也賤臣承命出問回奏曰姑未入來矣上曰下直守令入侍台榮承命出傳與高山縣監金順行偕入進伏上曰爾之今番對策甚爲勤據可堪百里之任今此特畀實出常格下去善爲之可也雖是初除守令而七事及宣諭特爲除之矣仍命退諸臣以次退出
정조 19년
行都承旨黃昇遠牌不進行左承旨李晩秀內閣直右承旨成種仁方物封裹進左副承旨未差右副承旨鄭尙愚坐直同副承旨李肇源坐直注書趙台榮仕直一員未差假注書閔命爀仕事變假注書洪奭周仕
정조 19년
李肇源啓曰來十一日朝參日次而宣禧墓展拜相値頉稟之意敢啓傳曰知道
정조 19년
鄭尙愚啓曰來十一日輪對日次宣禧墓展拜相値頉稟之意敢啓傳曰知道當次人後日次一體受點可也
정조 19년
鄭尙愚啓曰來十一日專經文臣殿講日次而宣禧墓展拜相値頉稟之意敢啓傳曰還宮後更稟可也
정조 19년
成種仁啓曰今日親臨方物看品時承旨不可不備員而都承旨趙尙鎭左副承旨李義駿奉審進去右副承旨李鼎德在外不得備員何以爲之敢稟傳曰竝許遞前望單子入之待下批牌招察任其中奉審進去人令該曹口傳付軍職復命亦以承旨職銜爲之往還間仍差假承旨
정조 19년
承旨前望單子入之黃昇源李晩秀蔡弘遠落點
정조 19년
兵曹口傳政事副司直單趙尙鎭李義駿
정조 19년
李肇源啓曰方物事體何等嚴重而今日看品時濟用監所進排白綿紬極爲麤劣萬萬駭然不能檢飭之戶曹判書該監提調推考該監郞廳所當重勘而本院請推之外無他可施之罰何以爲之敢稟傳曰抽栍之一疋如此則餘疋可知綿紬如許則苧布可知豈不爲貽羞彼國之一端乎該監提調不可推考而止欲觀前頭姑不嚴處而郞官則已處分矣嚴飭都堂進去西壁以下更爲照檢封裹事分付可也
정조 19년
李肇源啓曰摠戎廳將官來言本廳旣作單營之後招搖旗及手旗認旗當用黃色招搖旗則壯勇營訓局亦用黃色不可無表識區別之道而旗制變通事係重大不敢自下擅便云何以爲之敢稟傳曰招搖旗則黃心黃邊書摠營二字認旗心邊准此
정조 19년
李肇源啓曰朝臣跟隨之書揭各門乃是考名數而禁攔入法意有在兵判新除則申明察飭而卽聞宣傳官回告之言各門門上無一張書揭之紙判堂之除拜已過多日如是稽忽萬萬未安兵曹判書李得臣從重推考何如傳曰允
정조 19년
兵曹口傳政事尙衣主簿韓泳宣傳官尹致章相換
정조 19년
備邊司以李敬懋爲禁衛大將
정조 19년
傳于李肇源曰新除授禁衛大將牌招傳授命召
정조 19년
李肇源啓曰吏曹判書沈煥之牌不進推考傳旨今方捧入而開政命下之後如是違召不卽承膺事甚未安更爲牌招何如傳曰允開政之外封裹時六曹長不可不備員禮曹雖有亞三堂吏曹只有判堂牌去來各別催促可也
정조 19년
成種仁啓曰吏曹判書沈煥之再牌不進推考傳旨今方捧入而特敎申飭之下連事違召不卽承膺揆以事體誠極未安所當更請牌招而係是一日三牌何以爲之敢稟傳曰更爲牌招
정조 19년
李肇源啓曰吏曹判書沈煥之三牌不進推考傳旨今方捧入而政命已久封裹時急連事違召無意承膺事體所在萬萬未安所當更請牌招而係是一日四牌何以爲之敢稟傳曰封裹豈可踰日從重推考更爲牌招
정조 19년
李肇源啓曰吏曹判書沈煥之四牌不進推考傳旨今方捧入而特敎嚴飭之下又復違召終不承膺揆以事體極爲未安所當更請牌招而係是一日五牌何以爲之敢稟傳曰因一吏判以致方物封裹之尙未備員擧行事體所在極爲未安更爲牌招卽爲進去先行封裹後入來
정조 19년
李肇源啓曰吏曹判書沈煥之五牌不進推考傳旨今方捧入而飭敎申嚴之下若是違召終不承膺事體所在萬萬未安所當更請牌招而係是一日六牌何以爲之敢稟傳曰此何道理更爲牌招違牌勿捧傳旨傳于李肇源曰旣無情勢之可言而如是屢違至於夜深不爲膺命處義各有攸當則揆以事面豈不寒心吏曹判書沈煥之從重推考更爲出牌使之斯速行公
정조 19년
李肇源啓曰吏曹判書沈煥之六牌不進推考傳旨今方捧入而飭敎連下更鼓向闌如是違牌終不承膺事體所在萬萬未安所當更請牌招而係是一日七牌何以爲之敢稟傳曰其可以吏判撤宵乎待開門牌招
정조 19년
李晩秀以禮曹郞廳以左右參贊意啓曰御覽方物還下黃細綿紬十五疋白細綿紬十疋紫細綿紬十三疋黃細苧布四疋白細苧布七疋黃花席十張滿花席十二張滿花方席十張彩花席十張白綿紙五百三十五卷極擇改備其餘物種一一看審則白細綿紬八疋黃細綿紬三疋紫細綿紬二疋黃細苧布三疋白細苧布二疋俱是劣品故一體改備仍爲封裹矣該監堂郞所當重勘而提調係是正一品不得請罪當該濟用監官員令該府拿問處之該曹亦難免不飭之責當該戶曹堂上亦爲推考何如傳曰允紙品之漸下自明年拔例各別嚴飭精捧事分付戶曹席品亦甚麤劣該庫郞官亦爲拿處明年以後其所擧行尤宜留意戶判以此知悉使行前期數朔一一另擇精捧記標以爲臨時封裹之地如是下敎之後一有不勤當該戶判施以制書有違之律可也
정조 19년
鄭尙愚以司饔院監膳提調意啓曰漁夫貢人等呼訴內冬節已屆魚族隱入設網屢日終未捉得闕供生事迫在朝夕云每年如此之時以他可合之魚及活鷄例有參半代封之規而莫重御供自下不敢擅便惶恐敢啓傳曰代捧
정조 19년
李肇源以兵曹言啓曰卽接宣傳官廳牒報則今此宣禧墓擧動時內吹所騎馬題給云矣在前程道不遠則連爲啓稟置之今亦依此例置之何如傳曰騎馬之說何爲次知宣傳官記過可也
정조 19년
李肇源以義禁府言啓曰尹光心李翊模等以公罪杖八十收贖照律草記批旨內如有功議各減一等可也事命下矣尹光心十三代祖坤佐命功臣慶恩府院君異姓四寸親云功議各減一等杖六十收贖李翊模無功議云矣敢啓傳曰知道
정조 19년
李肇源以義禁府言啓曰前正言李安默擯之田野事承傳啓下矣李安默擯之田野之意敢啓傳曰知道
정조 19년
禮曹判書具允明疏曰伏以臣於宗伯之任斷無堪承之望猥陳一疏乞解本兼者此豈可已而不已哉私心雖甚悚蹙天聽庶幾俯諒及伏奉俟少間入未肅命之批感激惶悚益無所措如臣賤品受恩何如今於昏耋之年忽蒙官爵之除顧臣榮感有淚如瀉豈不欲一謝恩命粗伸微忱而狗馬之疾轉動不得撫躬自悼此何人哉方物封裹禮堂所管而坐違天牌固已懍惕幸行涓吉期在數日而隨駕贊禮擧行無路臣若以煩猥爲懼一味泯默則罪上添罪尤無可言玆不得不復控微懇仰煩崇聽伏乞聖明俯賜矜憐亟下遞解之恩仍治瀆擾之罪以肅朝綱以安私分千萬幸甚臣無任屛營祈懇之至答曰省疏具悉封裹與陪班自有亞堂更待少間肅命
정조 19년
副校理洪樂游疏曰伏以臣與承政院右承旨臣鄭尙愚有娚妹應避之嫌臣所帶春秋兼銜揆以公格在下當遞玆敢援例陳章仰瀆崇嚴伏乞卽命選部照例遞改以安私分千萬幸甚省疏具悉疏辭下該曹稟處
정조 19년
乙卯十月初七日辰時上御千五門方物看品入侍時行都承旨趙尙鎭左承旨成種仁右承旨鄭尙愚左副承旨李義駿同副承旨李肇源記事官趙台榮假注書閔命爀記注官金良倜記事官吳泰曾直提學李晩秀檢校直閣金勉柱以次侍立訖上曰方物各種諸承旨分掌詳細看品麤劣者擇拔而毋至過多可也上曰今年紙品何如時秀曰近年以來紙品漸下今年又恐不如前年矣上曰明年新皇初政也方物所進預先申飭可也看品訖仍命書傳敎曰東道貞陵思陵光陵順康園懿陵豐壤碑閣淨業院碑閣禮房承旨進去奉審西道則齊陵厚陵長陵延曙碑閣黔巖碑閣吏房承旨進去奉審以來沿路農形民情亦爲詢問以啓皆令明日進去又命書傳敎曰今日方物封裹時當爲進參六曹長堂未肅拜人竝卽牌招卽爲擧行仍命退諸臣以次退出
정조 19년
行都承旨蔡弘履坐行左承旨李晩秀坐右承旨成種仁坐直左副承旨金啓洛坐直右副承旨鄭尙愚坐同副承旨李肇源坐注書趙台榮仕一員未差假注書閔命爀仕直事變假注書洪奭周仕
정조 19년
成種仁啓曰明日經筵取稟傳曰停
정조 19년
成種仁啓曰今十一日宣禧墓酌獻禮祭文今日當爲製進而大提學藝文提學未差弘文提學徐有隣在外前大提學徐有臣卽爲牌招以爲製進之地何如傳曰允
정조 19년
成種仁啓曰藝文提學具庠牌不進推考傳旨今方捧入而宣禧墓酌獻禮祭文製進一時爲急如是違牌事甚未安更卽牌招何如傳曰允
정조 19년
承旨前望單子入之蔡弘履金啓洛落點
정조 19년
傳于成種仁曰吏曹參判前望單子入之
정조 19년
吏曹參判前望單子入之洪明浩落點
정조 19년
有政吏批判書沈煥之進參判洪明浩在外未肅拜右承旨成種仁進以尹蓍東爲奎章閣提學具庠爲藝文提學
정조 19년
再政以鄭魯榮爲正言閔台爀爲左尹鄭大容爲右尹成德雨爲兵曹參知尹蓍東爲知春秋洪明浩爲同經筵李重蓮爲兵曹佐郞趙德潤爲掌樂正趙德潤爲南學敎授李致中爲分內醫提調校書提調單尹蓍東
정조 19년
兵批判書李得臣病參判李益運病參議李羽晉入直進參知成德雨病同副承旨李肇源進副司直黃昇源金魯永李鼎德崔守魯副司果金羲淳竝單付
정조 19년
傳于成種仁曰違牌及在外亞尹許遞前望單子入之
정조 19년
漢城府堂上前望單子入之左尹徐有大右尹趙鎭寬落點
정조 19년
吏曹副修撰李基讓除授事承傳
정조 19년
以副修撰李基讓牌不進罷職傳旨傳于李晩秀曰只推更爲牌招
정조 19년
成種仁啓曰副修撰李基讓牌不進罷職傳旨今方捧入而玉堂上下番俱空事甚未安校理金熙稷副修撰李晴在外未差之代政官牌招開政差出待下批仍卽牌招以爲推移入直之地何如傳曰違牌玉堂只推更爲牌招入直
정조 19년
成種仁啓曰副修撰李基讓疏批已下卽爲牌招入直何如傳曰允
정조 19년
以慶尙監司李泰永狀啓大丘兼任營將金鎭九禁衛軍抄定點送不能致察爲先罷黜其罪狀令攸司稟處事傳于李肇源曰近來國綱雖曰解弛道臣卽不過藩臣則朝廷處分之下焉敢張皇分疏有若右祖守令然者如許體貌前所未見八月科由上京之判官至九月逢點時不爲下去此其罪已合罷拿常時不能團束又豈非地方官之責乎藉使現告誤捧但當微緩爲辭期於導達而已豈敢如是煩絮乎大抵此道伯按道之自海而嶺殆若非此莫可者已自廟堂之事以爲苟且矣所當譴罷而深軫嶺民迎送之勞姑爲參酌例推緘問徒涉屑越狀啓還下送無一言請罪曲循捧納承旨下義禁府推考
정조 19년
金啓洛啓曰同副承旨李肇源下義禁府推考事命下矣依定式遞差傳旨捧入之意敢啓傳曰知道
정조 19년
以李肇源囚單子傳于金啓洛曰分揀放送
정조 19년
成種仁啓曰吏曹郞廳來言承旨有闕政事取稟傳曰飭已施矣前承旨李肇源仍任牌招察任
정조 19년
以京畿都事趙得永狀啓本道觀察使徐有防廢務竢勘凡干狀啓依例代行事傳于成種仁曰李安默之批趙鎭井之傳敎傍觀亦當爲之感況當之者乎到此夷險燥濕何可擇乎進進殫竭卽常情之所固然況導駕係是往役揆以紀綱都事豈敢替行乎狀啓還下送導駕擧行緣由卽爲狀問事嚴飭分付
정조 19년
以忠淸監司柳烱狀啓雙樹安興軍餉米太三分二仍留該邑事傳于金啓洛曰狀啓跋尾之無敢襍以詠歎贊美之辭前此屢下飭敎而此狀啓又未勉舊習狀啓還下送令廟堂申加嚴飭捧納承旨推考
정조 19년
金啓洛以備邊司言啓曰北道後運紙衣七百十七領照數稱量木品紙品亦爲看審監封逢授於齎去禁軍處沿路輸運及本道頒給等節更爲各別關飭之意敢啓傳曰知道
정조 19년
李肇源以兵曹言啓曰去秋等能麽兒考講時訓鍊院僉正金慶喆主簿白思祖武臣兼宣傳官李國世部將金時顯咸熙一李鎭國金坪姜箕煥守門將崔命柱閔崙等一次不通都摠府經歷李潤文都事柳命源黃相轅訓鍊院判官元永厚趙洵主簿金思喆李宅懋武臣兼宣傳官朴顯億崔宗嶸元道英尹彦喆金若礪義禁府都事李元臣氷庫別提王道恒尙衣院別提康國愼部將金應瑞守門將尹心輝等二次不通竝依定式從重推考何如傳曰允
정조 19년
李肇源以兵曹言啓曰宣傳官李景德身病猝重時月之內無望供職呈狀乞遞實病旣如此則不可强令察任改差何如傳曰允
정조 19년
右議政蔡濟恭箚曰伏以日昨銓曹亞堂受判堂薦望於首揆往示左相轉以及於臣臣看畢謂亞堂曰徐浩修數年以來名入政眼乎曰未也臣曰冢宰何等重任也以幾年枳塞之人忽地重通竊恐公議不與吾只見其當拔而未見其可入也亞堂曰然則當以此告之首揆仍卽辭去日過午始使曹吏來言曰首揆聞之以爲此與今番重通有異云而因促敎屢下望筒纔已正書入啓以此委折告白矣嘻噫國朝四百年果有如許事否乎臣竊聞中書之規擬薦則雖首相主之爲僚相者如或曰某也不當入云爾則往復歸一之前雖首相亦不得惟意完薦此便同金石之典也臣雖萬萬無似議政之任縻在身上於議薦旣有云云而首相又以爲不必然則銓堂之受薦望者惟當復以此來言於臣雖十回往復待其停當歸一然後始可以上徹今乃不然事了之後徐徐相通雖欲更有所言已無及矣臣癃老眊聵重卜幾及一年未嘗一赴於備坐賓對其不敢以相職自居聖明已俯悉之矣一切廟謨不欲與知而一段愚忠九死靡悔事之有關於平日秉執不忍闔眼囚舌終歸於壞盡中書故規而止尙何顔面自據於三事之列乎玆敢箚陳愧忸之忱伏乞聖慈亟削臣職以尊相府之統以全匹夫之守千萬幸甚臣雖不足言金石之典不可緣臣毁壞臣謂當該吏曹亞堂亦施譴罷之典徐浩修冢宰之望亟命刊拔以嚴義理斷不可已也取進止答曰省箚具悉卿懇三相之中旣有甲乙之論則不待歸一書入望筒亞銓事未免大做錯譴罷依施徐浩修拔望事予則以爲不然大凡義理無層節惟有如是與如彼而已齋居之夕抆涕宣綸闡明翕受之大度揄揚翼燕之懿範昧爽前後不翅皎然然則浩修依舊是所謂學儒未徹疏以前之人也苟有層節之可言者丙申初亦豈不閡於浩修之父子也哉不允卿須安心勿辭視事仍傳曰此批答遣史官傳諭
정조 19년
判府事李命植疏曰伏以臣之被疾在六月于今爲五朔矣以此呻囈危惡之狀露章自列冀蒙鞶褫之恩者凡四次矣未奉兪音尙此蹲冒瘝職曠務臣之文字拙訥忱誠淺薄雖以日月之明猶有所遺照而然耶前則病在於外其中則一段精神尙不至全無省覺筆札之酬酢雖駭瞻聆亦可通上下之情而署押之應例固能惟謹矣爲日已久病勢轉就深痼今則心氣漸脫眩暈復作終日懵懵時或昏絶不得不閣置公務漫無照管臣身死生有不足恤其於國事何陳病屢瀆極知其惶猥不敢而臣若不言將無爲臣言者不得不冒萬死復控實狀苟使臣有一分可强之勢而敢爲飭辭占便之圖是萬隕而有餘罪矣伏乞天地父母哀憐軫恤特賜處分仍治臣煩複瀆擾之罪以肅朝綱以安賤心焉臣無任云云答曰省疏具悉聰聽雖然康旺則勝卿其勿辭行公
정조 19년
吏曹判書沈煥之疏曰伏以天官長席位尊而任大臣何敢坐是席而行其政耶伏奉除旨震惶如夢自昨至今天牌七臨臣尤踧踖不知所以自措也噫臣姿本庸闇病仍衰朽無堪自廁於百執事之列而近者猥蒙聖上特達之恩身拔穽石官躋卿月文學政事有若兼綰氷銜華誥環視同朝自多慙色是豈臣平生意望之所自期哉中權半載有罪如山幸賴天地之好生山澤之藏疾而終荷聖念之曲軫病情遂致微軀之得全寵命臣方仰頌洪私塵刹是圖豈復意周官大冢宰之名遽加臣身有若循序而進量才而授者耶洪惟我殿下御極以來愼惜名器砥礪行檢立世敎而正俗習以爲出治之大要者果何如也況今一番振勵之初所以進賢退不肖激濁而揚淸昭大義於一世闡聖訓於三綱奠我丕丕之基於磐泰億萬年者亶在於銓衡之得其人則臣何敢處其名而當其任耶嗚呼猿狙猶可以衣冠也鶢鶋亦可以鍾鼓也如臣之賤品無似者決不可一日假之以天官之重任有以辱朝廷而玷名器也又況臣於昨冬大政待罪亞銓因一臺通事乃致僚堂泮堂之迭奏前席語極危怖至今追想膽悸而夢愕自是之後屢叨銓職亦蒙聖明之俯諒輒垂恩遞矣今者銓名自如臣情猶前則其敢貪冒榮寵抛棄廉防貽羞當世而不復自恤也哉嗚呼違傲嚴命固是臣死罪而顧其中則蓋有不獲已也伏乞聖慈察臣不稱之實諒臣自處之義亟命鐫削臣姓名於天官之望以淸銓薦以安微分焉臣無任云云答曰省疏具悉卿之處義殊無所據卿其勿辭入來開政
정조 19년
副修撰李基讓疏曰伏以臣以人則至庸陋也以識則至蒙愚也徒藉先庇倖調末蔭汨沒於未鹽之間奔走於執事之未年近半百念絶當世偶然一第誠非始期唱名未幾得補騎省顧臣私分尙云驟躐而第以該司郞銜有異淸顯循衛踐更庶效塵刹黽勉就職姑且數旬跬步之進夢想之所不到玉署新命有隕自天臣誠驚懍震越實不知措躬之所也伏況語及先故奬諭澳發臣奉讀恩命感淚被面臣旣出身科目則策名淸顯通籍邇班豈非至榮大願而奈臣人器庸鹵忝墜先訓文學蔑裂最居人下只是倥侗一物耳臣之自待也如此人之待臣也亦如是郞潛末階猶恐其不克其任其何能橫經於廈氈之上啓沃於顧問之際哉此臣所以庚牌之下輒犯違傲者也且臣見近日疏章有以中批爲言者臣於伊時無心看過及叨是職斗覺其言之是而有若逆覩臣今日事者也臣旣知其言之是而揚揚於是職則是自欺也顧何敢貪恩戀寵冒沒承膺若固有之者哉官職去就非所敢論玆敢披瀝肝血仰瀆崇嚴伏乞天地父母俯賜鑑諒收還臣新授職名以重公器以安私分千萬幸甚臣無任云云二字刀削省疏具悉中批爾雖曰斗覺其言之是而奈爾年之半百爾其勿辭察職
정조 19년
敎奉朝賀洪秀輔書王若曰享淸時鍾鼎擬贊仁壽之治作平地神仙俾遂休退之願眷玆黃髮嘉乃丹忱惟卿承訓于庭許身於國隻日昵侍受寧考達達之知卿月峻升紆寡人篤毗之眷文學政事之備具奚但內外俱宜公私義利之講明可見前後一致襟懷坦若只恃天日之鑑臨操履確然一任風波之蕩潏是以令譽之克保遂致遐福之自臻七耋題耆社之名有年有位兩兒聯華省之步難弟難兄壽域昌辰曾賁我人瑞之錄慈宮寶甲更來汝花樹之筵方期太平之同休遽見巽章之屢徹念古人知足之戒豈亶爲暮境之優游追先卿乞身之心實欲明平日之秉執衷情畢暴旣感進言之誠祈請愈勤難挽丐閑之志三字之華銜特畀允合保終始之圖十行之恩褒更加俾爲聳瞻聆之道於戲寒花雖淡貞松不凋朝廷奬恬退之風宜遵三代上古禮父子繼休致之節今見二疏後一人輦轂異江湖之遐庶慰戀主之悃殿陛用膠庠之典將有乞言之時故玆敎示想宜知悉知製敎崔光泰製進
정조 19년
乙卯十月初八日辰時上御誠正閣諸承旨持公事入侍時行左承旨李晩秀右承旨成種仁左副承旨鄭尙愚同副承旨李肇源記事官趙台榮假注書閔命爀記注官金良倜記事官吳泰曾以次進伏訖上命讀奏各房公事尙愚讀奏忠淸監司柳焵狀啓鴻山等邑停退大同裝發事晩秀讀奏東萊府使尹長烈狀啓康津漂民領來差倭上船宴設行事及江原監司李秉鼎狀啓蔚珍縣鄕校修改香祝下送事及司譯院薦狀公事肇源讀奏刑曹啓目粘連全弼國更招事及平安監司金載纘啓本罪人崔東燁陽德縣到配事訖命書判付種仁啓曰向日蔡弘履李勉兢俱以罷散之人今月初三日承旨落點仍有新除承旨罷散人敍用之敎而敍用傳旨捧入之時蔡弘履則因該曹不察至於漏落該堂推考原傳旨段付標以入何如上曰依爲之出擧條上命書傳敎曰吏判事萬萬未安七違是豈容易爲之之事乎觀於前望非外任則情病無異非此莫可纔西旋東送掌銓柄非不知欲爲逡巡而亦非作爲處義者經宿相持不念事體之虧損吏曹判書沈煥之從重推考更爲牌招斯速開政上曰吏判尙今違牌何也注書出去以違牌勿爲呼望斯速入來開政之意分付可也賤臣承命出傳上命書傳敎曰名登相箚義難仍冒不爲仕進都承旨許遞與未差之代前望單子入之待下批牌招察任又命書傳敎曰前文衡之情勢曾已曲諒弘文提學在外莫重親祭祭文因文任不備其可親撰以下乎至於內閣提學雖有之爲其銓曹之行公文任之差出亦不欲使之製進藝文提學未差之代除在外衆所共知情勢老病以在京無故人卽爲差出待下批牌招而前望雖乏旣有特敎則亞堂獨政之通擬猶多其例況判堂乎近來所謂政格自下無難毁劃特敎反忽所重此所以故相之以益勉摠攬爲請者也此意申加嚴飭銓曹又命書傳敎曰內閣提學久未備員未差之代今日政擬入又命書傳敎曰是誰之後孫登第日見其像貌已知其故家有人兵曹佐郞李基讓副修撰除授牌招入直又命書傳敎曰呵導各有定制玉堂亦在執法之列不可違法且況今明間爲內閣爲銀臺之人皆在其中此似細節亦寓別嫌明微之義則越式冒嫌猶不從令近來行公玉堂一竝遞差兵曹又復不能察飭入直堂郞當難免重勘因此又有提飭者臺諫與承宣之唱呵至閤外者非爲其人卽爲其官則近來謬例或多止喝於不當止之處昨令承宣枚擧申式之敎載之院中故事而亦令該房嚴飭兩司俾勿襲謬又命書傳敎曰西關遠射武士之有令兵判先施之命而今至幾日尙無皁白人情每多始勤而此兵判何乃一切事事反是乎兵曹判書李得臣推考今日試取後啓聞仍命退承史以次退出
정조 19년
行都承旨蔡弘履坐行左承旨李晩秀坐右承旨成種仁坐左副承旨金啓洛坐右副承旨鄭尙愚坐直同副承旨李肇源坐直注書趙台榮仕一員未差假注書閔命爀仕直事變假注書洪奭周仕
정조 19년
李肇源啓曰大司憲未差執義申禹相掌令黃乃正李明淵持平李明孚在外監察茶時之意敢啓傳曰知道
정조 19년
傳于金啓洛曰宣傳官未差之代令該曹口傳差出
정조 19년
以副修撰李基讓牌不進罷職傳旨傳于李晩秀曰只推
정조 19년
李肇源啓曰玉堂上下番俱空事甚未安副修撰李基讓旣有只推之命卽爲牌招入直何如傳曰允
정조 19년
以副修撰李基讓牌不進罷職傳旨傳于李肇源曰只推更爲牌招
정조 19년
以副修撰李基讓再牌不進罷職傳旨傳于李肇源曰只推
정조 19년
李肇源啓曰卽伏見南原府使韓晩裕海南縣監安策民弊上疏則一則字樣甚大一則頭辭違式係是民事故雖不得不捧入而奏御文字有此欠敬兩邑守令竝從重推考循例上送之道臣亦爲推考何如傳曰允
정조 19년
左副承旨李義駿別單臣於奉審沿路所經歷處楊州則凡十二面抱川則只南面一隅是白臥乎所臣謹依聖敎先察農形竝探民情是白乎則田疇之收獲雖畢而刈根未宿場圃之納稼方積而結實可驗乙仍于更詢農民參以市直則豆太大登而黍粟次之稻又次之其所失稔者乃晩移秧之屬故論其穡事則畓穀遜於田穀語其計活則峽民勝於野農是白乎乃野中有洑處畓穀亦免失稔是白乎等以若長短相補統以論之則不害爲穴農是白乎矣第以歉荒之餘租價踊貴故貧氓則前悸猶存富民則倖心大過臣之所到處往往呼訴者以北漢城餉之程途稍遠大米難辦或願捧留邑倉如昨年之例或願代錢平價依壬寅之例又或願折半移轉折半捧留甚者至願以小米代捧於該倉所願多端莫可齊一實難取信是白乎矣至於昨年停退中所入者皆是尤甚之類故今年段置亦冀舊還之停退而聞其數爻則楊州一邑當捧還穀合爲一萬八千四百六十石零內昨年停退者不過一千四百二十八石零厥數不至夥然故停退一款不無希望之心是白如可以營關之期於盡數捧上只許準折代捧故未免失望之歎是白乎等以凡此見聞具係民情聖敎之下不敢有隱惶恐敢啓傳曰知道旣詢瘼昨年停退條不甚夥然且本是異於他邑其中難捧之類分付道臣許令停退事令廟堂行會可也
정조 19년
金啓洛以備邊司言啓曰卽見水原府留守趙心泰年分狀啓則以爲本府穡事要之穴農之優於免歉而若其被災各面雖謂之慘荒未爲過語所執之災竝流來舊頉合爲九百八十四結七十七負零該曹劃下一百結外八百八十四結七十七負五束特令準劃昨年停退各穀六千二百十七石零中限三分一仍停昨年代捧者仍前代捧停退之餘數當捧者竝以相當穀準折代捧新還餉數萬包米租本色責納實有難辦之慮限五分一亦許代捧待明秋還作本色事竝請令廟堂稟旨分付矣本府介於畿湖之間參以畿湖農形則本府年事槪可推知一府災結之多近千結終涉過當而本府所重有在前後軫恤軍民之聖念逈異於他道他邑又況今年濱海未移之災乃是實狀加請災結準數劃給畓旣失農則昨年停退之以本色一時竝督誠有難辦之慮畿湖停退之分數仍停旣出特恩則本府亦宜有一視之澤昨年停退限三分一仍停昨年代捧仍前代捧停退餘數當捧者準折代捧事竝依請許施至於新還不但事體之稍別係是嗣歲種糧之資守臣雖以民情爲言代捧一款有難遽許依本色準數徵捧之意分付何如傳曰允其中尤甚戶昨年停退條仍停之次戶折半仍停使之專意於新還新還代捧亦爲依請許施可也
정조 19년
鄭尙愚以兵曹言啓曰闕內入直訓鍊都監局別將把摠哨官內三廳將守門將禁御營把摠哨官等番單子每中日入啓受點矣今此動駕相値勢難入啓受點依例回鑾翌日入啓受點分所單子待受點卽爲書入巡將監軍以今十月初十日巡將監軍十一日至使之仍察之意敢啓傳曰知道
정조 19년
李肇源以訓鍊都監言啓曰今十月十一日宣禧墓擧動時東營集春營入直御營廳軍以本局餘軍替代事自兵曹節目啓下矣東營軍五十名集春營軍五十名各其將官率領與御營廳軍前期一日替代入直還宮後還爲替直而竝待標信擧行之意敢啓傳曰知道
정조 19년
李肇源以御營廳言啓曰今此宣禧宮擧動時東營集春營入直軍兵以訓局餘軍前期一日替代事自兵曹節目啓下矣今十月初十日東營集春營入直將官軍兵依定式待標信與訓鍊都監餘軍替代出用而還宮後還爲入直之意敢啓傳曰知道
정조 19년
領議政洪樂性箚曰伏以卽見右相箚本則以徐浩修吏判復望事盛有論列請罪政官而至謂壞盡中書故規臣於是不勝恧蹙之至臣請略陳其事實焉日昨吏曹參判來受判書薦望而去矣俄以一書來報曰右議政曰兵判望可以無礙而至於吏判望便是重通也銓曹則終年無檢擬之事廟堂則通擬吏判豈不遽然乎吾之所見則如此云臣果答書曰復望異於重通則旣復於西銓望者不可不復於東銓望此卽循例之事書入可也云以至正書入啓矣蓋廟薦之規僚相之間或有異見則往復商議固其例也而其例則或更送銓官而爛加商議或留坐銓官而以書往復以爲歸一停當未曾有只示其意於銓官使之聞之者也故臣見銓官書認以爲只報其酬酢之委折未覺其右相之往復於臣者也右相旣有所見則何不往復於臣而只諭其意於銓官也此莫非緣臣病昏不勝任之致而至使承命詣闕之銓堂不得開政顚倒逬出事未前聞瞻聆駭惑此實由於臣之不能尊國體而整朝綱者也臣誠慙悚若無所容僚相雖以相敬之意不請臣罪只勘政官之罪罪實不在於政官而在於臣則臣何敢晏然冒居於元輔之任重貽羞於朝廷哉顧臣衰癃昏聵忝叨重任壞盡中書故規隳了相府體統者非今斯今而今玆右相之箚出而臣溺職之咎尤益彰焉臣雖萬萬無似豈可淟涊蹲據不思所以自靖之義哉玆敢據實仰籲聖明俯垂鑑察亟降威罰鐫削臣相職俾存朝體以安私分焉取進止答曰省箚具悉卿懇事實雖似稍異而銓官誤傳之失益著譴罷猶輕卿須安心勿辭視事仍傳曰此批答遣史官傳諭理無二段昨亦有敎近來銓曹於如許事畏愼太過皆須特敎至有近日銓望事矣年前頒綸之後諸家皆勿拘於官職而獨於重臣家人不爲皁白者揆以朝體亦甚苟且早欲以此提飭而近於煩屑而未果令銓曹知悉
정조 19년
左議政兪彦鎬箚曰伏以宣禧墓展謁之命在於是歲實仰追慕之聖念而第初寒凌兢夙駕勞動竊不勝憂慮之下忱仍念臣狗馬賤疾首尾五十餘日無減有加粒米之不下已過數旬膈氣之衝上殆無虛日扞格交戰之際弱質難敵榮衛潛鑠之餘別症闖生病由痰崇最忌寒冷牢閉委頓起動無路近日公故竝未趨參病裏惶隕如添一病及聞郊幸有命則稍欲加意將息準擬陪扈少伸常分忽自再昨夜外感隨乘諸症一倍危惡數日之間無望獲差目今病狀雖欲扶舁以進身匍匐以赴班其勢末由莫重動駕之列時任押班惟臣一人而緣臣之故將使儀衛不得備員虧誠闕禮猶屬私分其爲壞損國體當如何哉伏枕戰悚無地自容玆敢冒死仰籲伏乞聖明亟降威罰以安私心以警具僚不勝幸甚臣治箚將上之際聞領相以日前吏判薦望之未及歸一而徑先上徹因右相箚論至有自引之擧臣則初不知有往復之事而臣始旣參見其薦望則有不敢獨自晏然者尾附難安之義亦願竝賜裁處焉取進止答曰省箚具悉卿懇拜表則西壁足可替行陪班則大臣不可不備員李判府可以趁期上來云乎尾引過矣卿其安心勿辭加意愼攝仍傳曰此批答遣史官傳諭遣御醫看病相當藥物齎傳以來
정조 19년
領敦寧金履素箚曰伏以宣禧墓展拜有命鑾車之戒隔以一宵是年是禮誠非偶然陪扈之誠小大同情而顧臣疾病沈苦宛轉床簀萬無自力趨班之望誠缺分虧人理都廢撫躬悼嘆生不如死抑臣之息偃在床亦已屢朔凡係朝儀一直曠廢筋力奔走之素願亦無以自遂而乃聖慈如天不惟不加譴罰至令簪筆之臣儼臨陋次宣旨問疾如臣賤品何足有無於朝端而蒙被殊渥一至於斯惶感銘鏤歷日愈切而久違宸陛之餘重犯曠禮之罪病裏精爽尤覺飛越玆陳短箚冀蒙處分伏乞天地父母亟勘臣逋慢瀆擾之罪以肅朝綱以警具僚千萬幸甚取進止答曰省箚具悉卿懇久未見悵甚安意加護速臻天和仍傳曰此批答遣史官傳諭